ГьатIира сархибдешуни диаб! - Публикации в газете - Материалы в газете - «КАЛА-КОРЕЙШ МЕДИА" КАЛА-КОРЕЙШ МЕДИА\nГьатIира сархибдешуни диаб!\nАвтор: ХIяжимурад Ражабов.\nНаб иш макьалализиб бурес дигулра МяхIячкъалала 59 ибил школала 4-ибил классла учIан ГIяхIмадхан ГIяхIмадхановличила. Февральла ахирличив илала дудеш Расулличил ихтилатикIули калунра.\nИхтилатлизир белгидиуб, ил 10 дус виубси хъярбукан уршила спортлизир диахъубти сархибдешуначила.\nГIе, хъярбукан урши. Илала хала дудеш ДР-ла урибси учитель ГIяхIмадхан ГIяхIмадханов сай. Ил дила юлдашра сай ва бусягIятла замана Хъярбукла школала учительра сай. Ну дебали разивиубра, виштIаси ГIяхIмадха спортла шайчирти гьунарти мардирути дипломти ва грамотаби чедаибхIели.\n- ГIяхIмадхан, хIу чум дус виубхIели спортличил гьалмагъикибсири? – хьарбиулра нуни дарган мезли багьадур уршилизи.\n- Шел дус виубхIели. Гьаланачив, ну куртIикIес бурсивиэс вашули вираси, гIур – футболла тренировкабачи, — чарбатур илини дарган мезли жаваб.\n- Гъудурти журабазиб цацали бирхIнила (смешанные единоборства) абзаначи вашес мурт вехIихьибсири? – даимбирулра нуни ихтилат.\n- ГIяхIмадхай гьачам гъудурти журабазиб цацали бирхIнила абзаначир бутIакьяндеш дарили ахIен, — уршилис кьадин жаваб чарбатур дудеш Расулли. – Байхъала дус гьалав ил «Динамо»-ла цаибил мер багьанданти някъ-някъли бирхIути (рукопашный бой) республикала абзаначив чедиикиб. Ил сабри ГIяхIмадха спортла шайчибси бегI гьалабси чедибдешра. Ишдусла февральла 21-личир МяхIячкъалализир детерхурти абзаначиб илини «Победитель супер-серии» бикIуси грамотара сархиб.\n- Дагъиста дурар детерхурти абзаначи ГIяхIмадхан гьанналис вашули хIергар, — викIулра ну.\n- СейкIулри гъари хIу? Иш дусла январьла 31-личир Санкт-Петербурглизир детерхурти дунъяла халкьани-ургарти абзаначира вякьунсигу дила урши, — пахруличил викIар Расул ва гьабуциб наб, урусла ва англияла мезли белкIунси 3-эсил мер буцнила диплом.\nБуралли, 10 дусла дурхIяли сархибси чедибдеш марбируси документли уршила чIумати уркIи-хIял ва халаси цIакь лернилис бикьридеш дирули сари.\nНуни уршилис халаси баркалла багьахъурра илгъуна багьадур виъни багьандан ва спортлизир гIурра халати сархибдешуни далгунра.